
Արագածոտնի մարզի բնակիչները միանում են էլեկտրաէներգիայի թանկացման դեմ պայքարին:


Օհանավան, Ուշի, Կարբի գյուղերի բնակիչները վաղը՝ հունիսի 10-ին, առավոտյան ժամը տասին  կհավաքվեն Երեւան-Վանաձոր միջպետական ճանապարհի վրա՝ իրենց բողոքը ընդդեմ էլեկտրաէներգիայի թանկացման արտահայտելու համար, iLur.am-ին տեղեկացրեց Օհանավան գյուղի բնակիչ Վարդան Պողոսյանը:  


Արագածոտնի մարզի նշված գյուղերի բնակիչներն ավելի վաղ եւս աչքի են ընկել իրենց ակտիվ քաղաքացիական դիրքորոշմամբ: Մասնավորապես, նրանք անցյալ տարի գարնանը միահամուռ պայքարի շնորհիվ կարողացան կասեցնել տարածքում գտնվող ՀԷԿ-ի կառուցումը, որը, ըստ որոշ տեղեկությունների, պատկանում էր Սաշիկ Սարգսյանին: ՀԷԿ-ը, որի սպասարկման համար նախատեսվում էր օգտագործել Ապարանի ջրամբարի ջուրը, սպառնում էր չորացնել հայտնի «Դեմիրճյանի այգիները», որոնք շրջակա վեց գյուղերի եկամուտի հիմնական աղբյուրն են:


Հիշեցնենք, որ վարչապետ Հովիկ Աբրահամյանն այսօր հաստատել է, որ «ՀԷՑ»-ի հայտի հիման վրա էլեկտրաէներգիայի սակագինը թանկանալու է 6,93 դրամով: Ավելի վաղ հայտնի է դարձել, որ «Հայաստանի էլեկտրական ցանցեր» ընկերության հայտի մեջ տեղ են գտել աղաղակող փաստեր՝ մասնավորապես, ընկերությունը սակագնի բարձրացման հիմք է համարում աշխատավարձերի բարձրացումը երկրում միջինից ավելի, շքեղ ավտոմեքենաների օգտագործումը եւ այլն: Իսկ էներգետիկայի եւ բնական պաշարների նախարար Երվանդ Զախարյանը հայտարարեց, որ, հավանաբար, «ՀԷՑ»-ում տեղի են ունեցել գողության դեպքեր:  
